ליאת בן-דוד

ליאת טיבר בן דוד (נולדה ב-6 במרץ 1960) היא סופרת, מפתחת תוכניות לימודים ואשת חינוך ישראלית. כיהנה כמנכ"לית מכון דוידסון, ובעברה הייתה מנכ"לית קרן וולף. בהשכלתה היא דוקטור לביולוגיה מולקולרית ממכון ויצמן.

 ביוגרפיה 
בשנות ה-90 הייתה ממובילי תוכנית הלימודים במדע וטכנולוגיה לבית הספר היסודי (מב"ט), תוכנית העוסקת בהוראת מדע וטכנולוגיה בגישה הומניסטית-חברתית, מתוכנית זו הוקם בהמשך "המרכז הארצי למורי מדע וטכנולוגיה בחטיבת-הביניים" (מוחו"ט) שבשנת תשס"א אף עמדה בראשותו.

היא פיתחה למעלה מ-19 ספרי לימוד לתלמידים ולמורים בנושאים שונים, כגון - בריאות, רבייה, תזונה, אסטרונומיה, תעשייה, גישות חינוכיות ועוד.
בנוסף כתבה גם שני ספרי ילדים, שני ספרי הגות ורומן למבוגרים.

בשנת 2001 יצאה לשליחות קהילתית מטעם הסוכנות היהודית בפלורידה, שם הקימה וניהלה מרכז לתוכניות ישראל ועסקה בהסברה ובחינוך יהודי-ציוני.
עד אפריל 2011, ליאת ניהלה את "מרכז ידע אשלים" (מיד"א), מיסודו של הג'וינט, המיועד לאנשי מקצוע מתחומי-דעת שונים העובדים עם ילדים ונוער בסיכון.

בשנים 2011–2017 כיהנה כמנכ"לית קרן וולף - קרן לקידום המדע והאמנות לטובת האנושות. במסגרת זו, יזמה והובילה פעילויות מגוונות להנגשת המדע והאמנויות, כפי שמשתקפים בהישגי זוכי הפרסים והקשר שלהם לחיי היומיום, לבני נוער ולקהל הרחב.

ב- 2017 החלה לכהן כמנכ"לית מכון דוידסון לחינוך מדעי, הזרוע החינוכית של מכון ויצמן למדע, וכיהנה בתפקיד זה עד ספטמבר 2024.במסגרת זו, יזמה את הקמתן ווהובילה תוכניות ופעילויות חינוכיות חדשניות ופורצות דרך שונות, ובהן: הקמת המכינה הקדם-צבאית-מדעית הראשונה בישראל, "אופקים למדע", בעיר אופקים ולאחר מכן עם שלוחה גם בנתיבות; תכנונו והקמתו מחדש של גן המדע ע"ש קלור, מוזיאון מדע בתפיסה פדגוגית-תוכנית ייחודית בארץ ובעולם; הנגשת מדע לציבור הרחב במגוון דרכים מולטידיסציפלינריות, ובכלל זה - סדרות ספרים, פעילויות והרצאות; ועוד. בשנים אלה גם העבירה שתי הרצאות במסגרת TEDx, האחת בנושא אינטליגנציה טכנולוגית אנושית והשנייה בנושא המהפכה הנדרשת במערכות חינוך.     

בין השנים 2021-2024 הייתה חברה בוועדת החינוך של המולמו"פ - המועצה הלאומית למחקר ופיתוח; ועמדה בראש תת-הוועדה לבחינת טיפוח המורים ואיכותם. ב-2024, הוועדה הגישה לשר החינוך את המלצותיה לשינוי פני החינוך המדעי בישראל. 

מאז שנת 2001 היא מפרסמת טור שבועי קבוע באינטרנט בשם 'רגע לפני שבת'. היא מנהלת שני בלוגים: בלוג אישי ובו שירים, סיפורים קצרים, הטור "רגע לפני שבת", ועוד; ובלוג באתר הבלוגיה של עיתון "הארץ", בו היא עוסקת בנושאי חינוך, מדע ופילוסופיה. בנוסף, היא משתתפת קבועה בתוכנית הרדיו "שלושה שיודעים" בכאן תרבות, בפינה על פרשת השבוע.
בשנת 2022 יצא לאור ספרה "סיפור חיינו: סודות ההצלחה של ההומוספיאנס" בשפה האנגלית בהוצאת World Scientific Press העולמית. הספר זכה בשבחים ובפרסים בארצות הברית. ב-2024 הוא תורגם לעברית ויצא לאור בהוצאת סיגליות.

מסוף 2024 משמשת כיועצת לענייני חינוך, תרבות והנגשת מדע לארגונים שונים, ומרצה במסגרות אקדמיות וציבוריות.

 יצירותיה 
 ספרי לימוד (רשימה חלקית) 
 ללכת על כוכב-לכת - אסטרונומיה לכיתות ד-ה, עם ד"ר רבקה ברנד, הוצאת רמות
 נושמים לרווחה - בריאות ונשימה לכיתות ד-ה, עם ד"ר מירי דרסלר, הוצאת רמות
 פותחים שולחן - בריאות ותזונה לכיתות ה-ו, עם ליאורה ביאלר, הוצאת רמות
 גלגל החיים - רבייה לכיתות ח-ט, עם ד"ר סמדר רייספלד, הוצאת רמות
 עיין ערך חיים - מאפייני חיים לכיתות ז-ח, עם ד"ר מירי דרסלר, הוצאת רמות
 תעשייה ואיכות הסביבה - יחידת לימוד לחטיבות הביניים, הוצאת תעשיידע
 תעשייה ובריאות - יחידת לימוד לחטיבות הביניים, הוצאת תעשיידע
 מבט לפרשות השבוע והחגים: רגע לפני שבת - יחידת לימוד לחט"ב ולחט"ע, הוצאת רכס

 פרוזה 
 חמדת אמהות - רומן היסטורי: סיפורן של ארבעה דורות של נשים במהלך 100 שנות ציונות, הוצאת לוטם (יצא לאור גם בשפה האנגלית בשנת 2004 תחת השם "YAHRZEIT")
 על צפרדעים, נקודות ופסים - ספר ילדים, הוצאת גרפאור-דפטל
 איך הצילו הצפרדעים את הבצה - ספר ילדים, הוצאת גרפאור-דפטל
 "רגע לפני שבת" - ספר הגות, שירה וסיפורת, הוצאת רכס
 סיפור חיינו: סודות ההצלחה של ההומוספיאנס - ספר הגות ועיון, הוצאת סיגליות;
Story of our lives: Homo Sapiens secrets of success - הוצאת WSP

 קישורים חיצוניים 


 הבלוג של ליאת בן דוד



 הבלוג של ליאת בן-דוד, באתר הארץ
 מאמריה של ליאת בן-דוד, באתר המרכז לטכנולוגיה חינוכית
 מאמריה של ליאת בן-דוד באתר "הידען"
 חלי אברהם-איתן, חמדת אמהות - ראיון, באתר אימגו, 28 באוגוסט 2007






הערות שוליים

קטגוריה:סופרות ישראליות
קטגוריה:סופרים ישראלים
קטגוריה:סופרות כותבות עברית
קטגוריה:סופרים כותבי עברית
קטגוריה:מחברי ספרי לימוד ישראלים
קטגוריה:סופרות ילדים ונוער ישראליות
קטגוריה:סופרי ילדים ונוער ישראלים
קטגוריה:בוגרות גימנסיה הרצליה
קטגוריה:בוגרי גימנסיה הרצליה
קטגוריה:בעלות תואר דוקטור ממכון ויצמן למדע
קטגוריה:בעלי תואר דוקטור ממכון ויצמן למדע
קטגוריה:ביולוגיות מולקולריות ישראליות
קטגוריה:ישראליות שנולדו ב-1960
קטגוריה:ישראלים שנולדו ב-1960